## Els alcaldes i les alcaldesses dels 28 municipis en nivell 2 d’emergència participen en el CECOPI

*** Els edils han trasllat al CECOPI la necessitat d’agilitzar les peritacions i els pagaments del Consorci de Compensació d’Assegurances
* També s’han abordat les tasques de neteja de barrancs, sobretot en punts crítics**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

En esta reunió han participat també els alcaldes i les alcaldesses dels 28 municipis que romanen en nivell 2 d’emergència. La portaveu del CECOPI ha destacat que “amb la participació dels representants dels ajuntaments, complim amb el compromís que es va adquirir la setmana passada”.

Rodríguez ha informat que els edils han traslladat “les seues inquietuds i les qüestions que els preocupen en relació amb la situació dels seus municipis”. En línies generals, segons ha concretat la portaveu, s’han abordat tasques com la situació dels garatges i la rentada de carrers, així com “la necessitat que s’agilitzen els peritatges i el pagament d’ajudes del Consorci de Compensació d’Assegurances”.

Una altra de les qüestions que s’han abordat, segons ha destacat la secretària autonòmica de Seguretat i Emergències, ha sigut “la neteja de barrancs, sobretot en punts crítics, a on l’acumulació de canyes i residus està bloquejant punts en els quals, en el cas que ploguera o hi haguera una nova avinguda, encara que fora de menor magnitud, podria suposar algun problema”.

D’altra banda, la secretària autonòmica ha recordat que “des del dia 20 de desembre vam introduir una nova operativa per a treballar amb els municipis en la qual ens remetien l’estat de les tasques que necessitaven o prioritzaven com més urgents”. En este sentit, ha afegit que “des d’eixa data s’han assignat 754 missions” i ha concretat que “tenim 32 d’estes en execució, 455 ja estan finalitzades i 267 estan pendents o en vies que, en breu, es posen en marxa per part dels diferents servicis d’intervenció”.

Finalment, Rodríguez ha informat que “hem rebut la petició del municipi de Pedralba de tornar a la situació 2 d’emergència, després d’haver-se rebaixat al nivell 1 a conseqüència del treball objectiu de desescalada”. Al respecte, la secretària autonòmica ha explicat que “hem arreplegat les dades que ens ha aportat dins d’este treball d’avaluació tècnica” i ha assegurat que “es tornarà a reavaluar per a comprovar l’estat d’este municipi”.

Fecha: 21/01/2025